
				Denne boken er basert på den kunnskap og forskning som forfatter hadde tilgang til da boken ble skrevet. Den er basert på en kombinasjon av forskning og innsamlet erfaring. Boken er ment som et referanse-materiell, og ikke en medisinsk manual. Informasjonen er ment å hjelpe deg til å ta informerte beslutninger om din egen helse, men kan ikke erstatte annen behandling foreskrevet av lege. Mistenker du at du har et medisinsk problem, oppfordrer vi deg til å søke kompetent medi-sinsk hjelp.

				Vi anbefaler deg å ta fullt ansvar for din egen sikkerhet, og kjenne dine grenser. Øvelses- og diett-forslagene er ikke ment å være en erstatning for andre tiltak foreskrevet av lege. Omtale av spesifikke selskaper, organisasjoner eller personer antyder ikke at de anbefaler denne boken, forfatterne eller utgiveren.

				Boken har blitt gjennomgått, og faktasjekk er utført av en ekstern råd-giver med spisskompetanse innenfor forskningsfeltet. Referanser til forskningen som er med å danne grunnlaget for boken finner du på friskforlag.no/jentekoden/referanser/

				I august 2016 satt jeg spent i salen på AFPT Convention. Til tross for store navn, var det foredraget til Silje Mariela jeg så mest frem til. Hun skulle fortelle om hvordan man kan justere trening og kosthold etter sin egen menstruasjonssyklus. Dette var et emne jeg til da ikke engang hadde tenkt på. Jeg tenkte på mensen som en uke mas, cravings og generell uggenhet, og tenkte vel at «sånn er det bare». At man faktisk kan gjøre noe for å forbedre ubehaget, og til og med tilpasse treningen etter hvor man er i syklus, var helt nytt for meg. Jeg husker faktisk at jeg gikk derfra med håp om at hun en dag skulle skrive bok, slik at jeg kunne lære mer om dette, og vel, noen ønsker går tydelig-vis i oppfyllelse!

				Jeg kan egentlig ikke si at jeg gikk rett hjem og endret mine egne kostholds- og treningsrutiner etter foredraget, men jeg fikk mer forståelse for hvorfor ting av og til er som de er, og det i seg selv hjalp utrolig mye. Det er liksom enklere å akseptere at man føler seg svak på trening dersom man vet grunnen til det. Og når jeg er premenstruell og helt enkelt ikke klarer å la være å spise sjokolade, føles det godt å vite at det faktisk er min egen kropp som «ønsker» at jeg skal gjøre det, i stedet for å føle meg mislykket og skuffet over min egen selvdisiplin. Å spise så mye sjokolade som man vil før mensen, er kanskje ikke den sunneste tolkningen av Silje Marielas råd, men det er uansett sunnere å spise sjokolade og være glad for det, enn å spise sjokolade med dårlig samvittighet, tenker jeg. 

				Før beundret jeg Silje Marielas kropp, og selv om den fortsatt er like fin som den alltid har vært, beundrer jeg aller mest at hun klarer å være så avslappet med både trening og kosthold. Det vises på hele henne at hun har funnet den der balansen vi alle higer etter, og at hun har knekt koden på hvordan man jobber med kroppen, i stedet for mot den. Det kanskje mest beundringsverdige er at den koden hun har knekt for seg selv, vil hun nå dele med meg og deg. Takk Silje Mariela for jobben du har gjort for oss, sånn på skikkelig!

				Kos deg med Jentekoden, det gjør i alle fall jeg!

				I årevis kjempet jeg en kamp jeg var dømt til å tape. Det absurde er at den var mot meg selv. Mot min kropp, mitt speilbilde, min selvfølelse. Jeg prøvde alt, men skjønte ikke at jo mer desperat jeg ble etter å få kontroll over kroppen, jo mer strittet den i mot. Visst var det perioder der jeg fikk resultatene jeg higet etter. Muskler, lav fettprosent, en bikinikropp formet for å skinne på en scene. Men jeg endte opp i det som ble en stor nedtur og et smertefullt nederlag. For det gjør vondt å kjempe mot kroppen sin, både inni og utenpå. 

				En dag sier det stopp. For meg førte smellen til at jeg åpnet opp for å lete etter kunnskap der jeg ikke hadde søkt den før, og lærte å forstå hva kroppen min egentlig prøvde å si. I mange år hadde jeg tynt den, drevet rovdrift på den og kjempet mot alle dens naturlige signaler. Nå betalte jeg prisen. Men det var det som skulle til for å lære meg det jeg ønsker å gi videre til deg.

				At det finnes en måte du kan få den flate magen og den sterke, veltrente fysikken du ønsker deg, samtidig som du ikke mister deg selv. Løsningen er å jobbe på lag med kroppen, i stedet for å kjempe mot den. Det er nemlig det Jentekoden handler om. 

				Min historie

				Kroppsfokuset startet tidlig hos meg, jeg vet ikke hvor mange timer, ja, dager, jeg har brukt på å finne alt som var feil med meg. Jeg sammenlignet meg med photo-shoppede damer i magasiner, og midtsidepikene fra Vi Menn, som jeg fikk øynene opp for da jeg fikk min første kjæreste. «Herregud, jeg kan da aldri måle meg med de bertene han har på veggen», tenkte jeg, og følte meg både mindreverdig og motløs. Jeg var derfor ikke mer enn 17 år, da jeg begynte å bli ekstremt opptatt av kropp, utseende, pupper, mage og lår. Og etter hvert også muskler. 

				Jeg ble bitt av treningsbasillen, og etter hvert ble det også mer og mer fokus på kosthold. Eller nærmere bestemt å spise lite mat og telle kalorier. De påfølgende årene bar preg av et ekstremt fokus på trening, kropp, kalorier, dietter og fitness-konkurranser.

				Hemmeligheten for en fit og sunn kropp

				En del av meg elsket denne livsstilen. Jeg fikk mye positiv feedback og aner-kjennelse. Jeg fikk skryt både for min disiplin, struktur og viljestyrke. Det var mange jenter som ønsket å vite hva «hemmeligheten» bak en fit og sunn kropp var. 

				Før jeg visste ordet av det, var timeplanen min fylt med jenter som ville bli trent. De skulle ha dietter, drømte om flate mager og ønsket å føle seg fine i bikini. Og med all rett. Så klart ønsker vi å føle oss sterke, trente og fine. 

				Jeg hadde ikke stort mer erfaring på trening og kosthold, enn at jeg visste hva jeg selv hadde gjort. Likevel ble jeg en slags selvutnevnt ekspert. Jeg ville hjelpe jenter å komme i sin livs form. Uansett hva det måtte koste.

				Men hva ble den egentlige prisen?

				Jenter som følte seg bra en liten stund, for deretter å gå rett tilbake til start. De endte opp et sted der følelsen av å feile og å være mislykket rådet. Jenter som begynte å se på seg selv som håpløse tilfeller fordi de ikke var «sterke nok» til å klare å spise lite og trene mye. Jenter som gråt over det faktum at de hadde sprukket på diettplanen ved å spise banan eller en ekstra boks mager kesam, og som sluttet å ta del i sosiale tilstelninger, fordi de skulle unngå å sprekke eller spise noe som ikke sto på planen. 

				I stedet for å se på om det kunne være mine metoder som gjorde at mange ble satt ut, ble det enklest å skylde på at de som «falt av» ikke ville det nok. Men jeg husker det var kjipt. Som trener var det vanskelig å se på jenter som hadde det vondt og ikke fikk til det de ønsket aller mest. 

				Selv dro jeg strikken for langt. Jeg var ikke klar over hvor langt, før jeg mistet menstruasjonen og fikk påvist redusert beintettheten i ryggsøylen. Jeg brydde meg ikke. At magen var flat var det eneste som var viktig for meg. I tillegg til tanken på hvor bra livet kom til å bli når jeg «nådde målet». Du vet, den evige illusjonen om at «jeg blir lykkelig når…» Det er jo det vi forestiller oss, at når den flate magen er på plass, cellulitter ikke er å skimte lengre og vi har «nådd målet», da kommer lykken og selvtilliten.

				Men jeg ble ikke lykkelig. I stedet sa kroppen stopp, og jeg ble liggende rett ut med ufrivillig treningsfri i et halvt år. Jeg var utslitt etter år med jag etter det perfekte. Nederlaget var enormt. Men det var da jeg virkelig begynte å lete etter svaret på hva som hadde gått galt. At det å spise lite og trene i overkant mye, ikke var det rette, sier seg kanskje selv. Men det måtte være noe mer.

				Jeg leste, googlet og spurte. Lette over alt. Det måtte være en sammenheng et sted, noe som gjorde at alle planer gikk i vasken, at dietter førte til vektøkning 

				og at resultater plutselig ble borte. Hvorfor ble perioder med treningsboost, motivasjon på topp, godt humør og sexlyst, etterfulgt av energikrasj, gråte-tokter, vektøkning og et ønske om å aller helst bli liggende under dynen i fred? Dette hadde jeg jo så smertelig erfart både hos meg selv og jentene jeg trente. Hva var det egentlig som foregikk? Spørsmålet var til å bli gal av. 

				Løsningen

				Starten på det vi kan kalle min oppvåkning, begynte med at jeg kom over en del litteratur om, og forskning på, dette med hormoner og innvirkningen de kan ha på alt fra vekt og humør, til motivasjon og energinivå. Jo mer jeg lette, jo flere indikasjoner fikk jeg på at hormonene og menstruasjonssyklusen vår hadde en finger med i det meste når det kom til det å være jente. Jeg begynte også å innse hvor stor innflytelse disse jente-hormonene faktisk har på både treningsresulta-ter og kroppssammensetning. Fra hvor du lagrer fett på kroppen, til når du best bygger muskler, eller hvor sterk du kan bli. 

				Jeg begynte å teste det ut. Først på meg selv, så på andre. Resultatene talte for seg selv. Jeg hadde oppdaget et system som vi kan jobbe sammen med, og ikke trenger å kjempe mot. Først nå så jeg at det var mange faktorer som hadde blitt oversett. Som at vi alle er ulike. Men viktigst av alt, at vi jenter har helt andre hormonelle forutsetninger enn gutta for å få muskler og lavere fettprosent. Vi er skapt for å videreføre arten, ikke for å se ut som en barbiedukke i bling-bling på en scene. Merkelig nok. 

				Hadde noen fortalt meg at det jeg gjorde mot kroppen min den gang, ikke hadde med helse og sunnhet å gjøre, men at det derimot kunne lede til både vanskelig-heter med å få barn, depresjon, og ikke minst beinskjørhet, hadde jeg trolig ikke lyttet. Mitt fokus var tross alt å se bra ut naken. 

